Koordînasyonê Komelên Jinên Kurdistan (KJK) bi wesîleya serrgêra qirkerdişê Parîsî eşkerayîyêka nûştekîye daye.
Eşkerayîye de ca dîya nînan:
“Ma qirkerdişê Parîsî yo ke kewt serra xo ya hewtine bi hêrs û nefretêkê pîlî şermezar kenê. Ma hemrayanê xo Sakîne Cansize, Fîdan Dogane û Leyla Şaylemeze bi hesret, heskerdiş û girêdayîş bi vîr anê. Ma soz danê înan ke ma do bi serkewtişê mucadeleyê azadîya cinîyan û azadkerdişê Kurdistanî vîrardişê înan rê bibê cewab. Ma reyna sîyasetkarê Kurdan Sevê Demîr, Fatma Uyar û Pakîze Nayira ke 4ê Çile 2016 de Silopî de hetê dewleta Tirkî ra ameyî qetilkerdene bi vîr anê û anê ziwan ke ma do hesabê nê faşîzmê AKPyî yê kiştoxê cinîyan ra bipersê.
ESLÊ XO DE RAYBER APO AME HEDEFGIREWTENE
Dewleta Tirkî ya ke fehmê cinsîyetperwer û miletperwerî ra weyî bena cinîyanê ke hemverê nê de vejîyenê qetil kena. Mucadeleyê azadîya cinîyan o ke bi serkêşîya hemraye Sakîne Cansize aver şino ewro bîyo wayîrê karakterêkê unîversalî. Nê averşîyayîşî çimê dewleta Tirkî tersnayê sere de Sakîne Cansize bi qetilkerdişê cinîyan ê sîyasetkaran ê Kurdan waşto ke bi cinîya Kurde game pey de bido eştene. Heman wextî de waşto ke mucadeleyê azadîya cinî yo ke Rayber Apoyî sey ‘xebata min a tewr ercîyaye’ name kerdebî bifetisnê. Bi qetilkerdişê Sakîne Cansize ameyo eslê xo de Rayber Apo ameyo hedefgirewtene.
SEBA FRANSA LEYMÊKO SÎYA YO
Qirkerdişê Parîsî yê 9ê Çile bi fermanê R. T. Erdoganî û bi koordînatorîya MÎTî hetê endamê gladyoya Tirkî ame bicaardene. Dima ra mergê Omer Guneyî yo bişaîbe ramot ke qirkerdişê Parîsî bi hemkarî û bazarîyanê leyminan ameyo kerdene. Heta Fransa nê qirkerdişî nêkero zelal do no seba dewleta Fransa û îdareyê ci sey şermêk û leymêko sîya bimano. Ganî cinîyê Fransa, hêzê çep û demokratî bi mucadeleyêkê hîna xurtî berpirsîyaran vejê werte û hesabê nê qirkerdişî bipersê.
LEYLA GUVENE, ÎFADEYÊ KULTURÊ XOVERDAYÎŞÎ YÊ SAKÎNE CANSIZE YÊ EWROYÎ YA
Ma nika prosesêk ke maneno hêrişê 9ê Çile ra ravêrenê. Hêrişê ke serê Rayber Apoyî û Rojava de yenê kerdene zî bi nê hawayî yê. Ma sey hemra û wendekarê Sakîne Cansize ma do bi goreyê hişmendîya mucadeleyî tê bigêrê û vîrardişê hemrayanê xo yê ke cîgêrayoxê Raştîye bîyî rê bi xurtkerdişê mucadeleyî bibê cewab. Hemverê hêzanê komplokerdox û qirkerdoxan de xeta hemraye Sakîne Cansize de êyê ke sere de xo ver danê reyna cinî yê. Çalakîya Leyla Guvene ya ke îfadeyê kulturê xoverdayîşê hemraye Sakîne Cansize ya ewroyî ya delîlê bêmergîya nê ruhî ya. Ma azadîya Rayber Apoyî ancax bi nê hawayî eşkenê bica biyarê û kiştoxan ra hesab bipersê.
Kiştoxî ancî xelet fikiryayî. Hemraye Sara hendî bîya temsîlkara nasname û şexsa serkêşe ya cinîyan ê dinya. Aye hendî serkêşe Roza ya şaran û cinîyan ê heme dinya ya. Nê bingeyî de ma heme hêzanê ke qirkerdişê 9ê Çile de ca girewtê bi nefret şermezar kenê.
